Dragi učenici,

uvježbat ćemo zavisnosložene rečenice koje smo do sada usvojili.

*PRISJETIMO SE!*

1. **PREDIKATNA**

Anica je da poštenija ne može biti.

Anica je = glavna surečenica

Da poštenija ne može biti = zavisna surečenica (da = veznička riječ)

U glavnoj surečenici imamo samo pomoćni glagol „biti“ i imamo subjekt – stoga je ovo predikatna rečenica (zavisna surečenica prema glavnoj se odnosi kao imenski dio imenskog predikata).

1. **SUBJEKTNA (TKO, ŠTO?)**

Govori se da će pobijediti.

Govori se = glavna surečenica

Da će pobijediti = zavisna subjektna (da =veznička riječ)

U glavnoj surečenici nema subjekta, stoga zavisna surečenica odgovara na pitanje subjekta.

Govori se TKO, ŠTO? – da će pobijediti = subjektna

ILI

Doći će tko bude želio.

Doći će = glavna

Tko bude želio = zavisna

Doći će TKO, ŠTO? – tko bude želio = subjektna rečenica

1. **ATRIBUTNA**

Odgovara na pitanja KOJI, KAKAV, ČIJI.

On je dječak kojeg volim.

On je dječak = glavna.

Kojeg volim = zavisna (kojeg = veznička riječ)

Glavna rečenica + pitanje – da nam odgovor bude zavisna rečenica -----

On je dječak (KOJI, KAKAV DJEČAK) ---KOJEG VOLIM = zavisna rečenica

ILI

Kupili su knjige kakve su i željeli.

Kupili su knjige = glavna

Kakve su i željeli = zavisna

Kupili su knjige (KAKVE) – kakve su i željeli – atributna

1. **OBJEKTNA (koga, što?)**

Odnosi se prema glavnoj surečenici kao objekt.

Pitala sam ju kako se osjeća.

Pitala sam ju = glavna

Kako se osjeća = zavisna (kako = veznička riječ)

Pitala sam ju (KOGA, ŠTO?) kako se osjeća.

ILI

Vjerujemo da smo sigurni.

Vjerujemo = glavna

Da smo sigurni = zavisna (da = veznička riječ)

Vjerujemo (KOGA, ŠTO) – da smo sigurni – objektna rečenica

* RIJEŠITE ZADATAK. NAKON ŠTO GA SVI RIJEŠITE, POSLAT ĆU VAM RJEŠENJA PA ĆETE PROVJERITI TOČNOST.

1. Podcrtaj predikate, zaokruži vezničke riječi, kosom crtom odvoji glavnu od zavisne surečenice. Odredi vrstu poretka i vrstu zavisne surečenice.

a) Dječak je da boljeg nema.

b) Izrekao je misao koja nikome ne odgovara.

c) Pretpostavljala je da ga nešto proganja.

f) Da barem čujem točne podatke, pomislio sam.

g) Zna se da su oni u pravu.

h) Tko bude dolazio, mora proći pokraj naše kuće.

i) Znam da si željela stići na vrijeme.

j) Izvrsno je upamtio tko je došao.

k) Oni koje su izabrali, vladaju.

l) Znaš li da je Ivica prvi otputovao?

m) Došli su svi koji su pozvani.

n) Da ga proganjaju  neprijatelji, znao je.

o) Zanimljivo je kad se dva samca sprijatelje.

p) Ni muškarci nisu što su nekada bili.

r) Andrija je da boljega nema.

s) Mirjana zna tko je njezina prijateljica.

š) Onu igru, koja nije zanimljiva, nemoj igrati.

z) Ne družimo se više s kolegama s kojima smo se često družili.